Nu kan danskerne få Apple Pay uanset bank

Har du kigget misundeligt mod kunder hos Nordea og Jyske Bank, der har haft adgang til Apple Pay siden oktober sidste år? Så er det med at benytte dig af Jyske Banks nye tilbud. Banken har nemlig åbnet op for Apple Pay, så det også kan bruges af andre bankers kunder. Det skriver topchefen i Jyske Bank, Anders Dam, på sin Twitter-konto.

Nu tilbyder Jyske Bank Apple Pay til andre bankers kunder via vort nye online system. Brugeren kan sagtens beholde sin egen bank, men skal online oprette sig som kunde i Jyske Bank. Herefter bestiller kunden et Visa-Mobil kort. Overfører nogle penge til den nye konto …..

— Anders Dam (@DamAnders) August 17, 2018

Oprettelsen er gjort nem, idet den kan klares online via Jyske Banks hjemmeside. Der er dog en betingelse: Der skal oprettes et Visa-kort i Jyske Bank. Kortet er uden kredit og for ar bruge Apple Pay, skal du overføre penge til kontoen – penge som kan bruges med Apple Pay. Det er stadig muligt at beholde din konto i din oprindelige bank.

Er du mellem 18-27 år er det gratis at oprette en konto. For andre er prisen 15 kr. om måneden.

Anders Dam er en varm fortaler for det kontantløse samfund. For få dage siden foreslog han i en kronik i Berlingske Tidende, at afskaffe kontanter for at bekæmpe kriminalitet.

Smart træk af Jyske Bank, der med manøvren ikke alene får mulighed for at få en række nye kunder, men også kan hæve et fast månedligt gebyr for tjenesten.

Apples betalingsløsning kan bruges, hvor du plejer at bruge kontaktløst Visa-kort – også i udlandet – samt i en række apps og webshops.

Nu kan danskerne få Apple Pay uanset bank